**Niwrowahaniaeth**

**(Awtistiaeth a Chyflyrau Eraill)**

**Gwasanaethau Cymdeithasol**

**Cynllun Strategol 2024-2027 lu Strategol 2024-2027**

# Cynnwys

Cyflwyniad 3

Ein nodau 3

Beth yw niwrowahaniaeth? 4

Pam mae angen strategaeth arnom? 5

Y cyd-destun cenedlaethol 5

Y cyd-destun lleol 7

Niwrowahaniaeth yn ein poblogaeth 8

Ystyriaethau rhanbarthol 10

Cynllunio ar gyfer ein poblogaeth niwrowahanol 13

Y Prif Swyddog Awtistiaeth a Niwroamrywiaeth 14

Diogelwch cymunedol 14

Atal ac ymyrryd yn gynnar 15

Paratoi ar gyfer bod yn oedolyn 15

Cymorth cyflogaeth 16

Anghydraddoldebau iechyd 16

Gweledigaeth 16

Beth wnawn ni? 16

Rhestr termau 19

Cymorth pellach 20

****

***Ymwybyddiaeth, dealltwriaeth, derbyn, cydraddoldeb a chynhwysiant***

# Cyflwyniad

Cafodd y strategaeth hon ei llunio ar y cyd gan blant, pobl ifanc ac oedolion niwrowahanol, gofalwyr teuluol, a gweithwyr gofal cymdeithasol proffesiynol o bob cwr o Gastell-nedd Port Talbot, er mwyn cyfleu ein huchelgeisiau yn glir.

Rydym am sicrhau ein bod yn gweithredu mewn ffordd sy'n cynnwys pobl niwrowahanol ledled y sir a'i chymunedau. Byddwn yn sicrhau bod gwasanaethau'n cael eu darparu mewn ffordd fwy cydgysylltiedig, rhagweithiol, amserol a hygyrch er mwyn i bobl niwrowahanol gael mynediad cyfartal at ein gwasanaethau, a'r cymorth cywir o fewn y gwasanaethau hynny.

Bydd y strategaeth yn hyrwyddo newid diwylliannol er mwyn i leoliadau cymunedol a lleoliadau gwasanaethau fod yn ystyriol ac yn groesawgar i blant, pobl ifanc ac oedolion niwrowahanol.

Mae'r ddogfen hon yn cyflwyno ein huchelgais, trosolwg o'r gwaith cydweithredol rydym yn ei roi ar waith i gyflawni'r newid sy'n cael ei wneud, a'n blaenoriaethau strategol ar gyfer y blynyddoedd sydd i ddod.

# Ein nodau

Rydym am wneud Castell-nedd Port Talbot yn ardal gynhwysol i bob unigolyn a theulu niwrowahanol. Byddwn yn cyflawni hyn mewn nifer o ffyrdd, gan gynnwys:

# Beth yw niwrowahaniaeth?

Mae'r term niwrowahaniaeth, neu niwroamrywiaeth, yn cyfeirio at y gwahanol ffyrdd y gall yr ymennydd weithio a dehongli gwybodaeth. Mae niwrowahaniaeth yn tynnu sylw at y ffaith bod gan bobl, yn naturiol ddigon, ffyrdd gwahanol o feddwl am bethau, ac y gallant gael profiad gwahanol o amgylchedd penodol. Mae'r rhan fwyaf o bobl yn ‘niwronodweddiadol’, sy'n golygu bod yr ymennydd yn gweithredu ac yn prosesu gwybodaeth yn y ffordd y mae cymdeithas yn ei disgwyl.

Caiff llawer o dasgau o ddydd i ddydd eu dylunio mewn ffordd ‘niwronodweddiadol’ ac felly mae'n bosibl y bydd y rhain yn cael effaith ar rywun sy'n niwrowahanol. Amcangyfrifir[[1]](#footnote-1) bod tua 15% o boblogaeth y DU (mwy nag un o bob saith o bobl) yn niwrowahanol, sy'n golygu bod yr ymennydd yn gweithredu, yn dysgu, ac yn prosesu gwybodaeth yn wahanol.

Mae cryn dipyn o waith wedi cael ei wneud dros y blynyddoedd diwethaf i godi ymwybyddiaeth o awtistiaeth yn benodol, sydd wedi arwain yn anuniongyrchol at gynnydd mewn ymwybyddiaeth a chynhwysiant mewn perthynas â chyflyrau niwroddatblygiadol eraill mewn mannau cyhoeddus.

Mae niwrowahaniaeth yn cynnwys amrywiaeth o wahanol gyflyrau niwrolegol, gan gynnwys y canlynol ond heb fod yn gyfyngedig iddynt:

* Awtistiaeth
* Anhwylder Diffyg Canolbwyntio (ADD)
* Anhwylder Diffyg Canolbwyntio a Gorfywiogrwydd (ADHD)
* Dyslecsia
* Dyspracsia
* Anhwylder Sbectrwm Alcohol y Ffetws (FASD)
* Anawsterau Iaith, Lleferydd a Chyfathrebu
* Anhwylder Obsesiynol Cymhellol (OCD)
* Syndrom Tourette ac Anhwylderau Tic

Bydd llawer o'r cyflyrau hyn yn cyd-ddigwydd (yn bodoli ochr yn ochr â chyflwr arall ar yr un pryd). Bydd rhai'n bresennol drwy gydol plentyndod, ac mae'n bosibl na fydd rhai eraill yn ymddangos tan yn ddiweddarach yn ystod y glasoed neu hyn yn oed ar ôl i'r unigolyn dyfu'n oedolyn.

# Pam mae angen strategaeth arnom?

Weithiau, gall plant, pobl ifanc ac oedolion niwrowahanol a gofalwyr teuluol wynebu rhwystrau sylweddol sy'n eu hatal rhag cael mynediad at wasanaethau a'r gymuned ehangach. Er mwyn mynd i'r afael â'r rhwystrau hyn, bydd angen deall cyflyrau niwrowahanol yn well, a newid diwylliant o fewn gwasanaethau ac yn ein cymunedau.

Rydym am sicrhau y gall pobl niwrowahanol gael cymorth i gyflawni gwell canlyniadau. Bydd angen i waith y strategaeth hon gael ei wreiddio yn ein gwasanaethau, rhwng sefydliadau ac yn y gymuned ehangach fel y bydd modd ei gynnal ac adeiladu arno.

Rydym am helpu i ganfod anghenion pobl niwrowahanol yn gynharach a gwella eu hiechyd corfforol a'u hiechyd meddwl. Bydd hyn yn helpu i feithrin gwell dealltwriaeth o'r anghydraddoldebau sy'n wynebu pobl niwrowahanol, fel y gallwn gymryd y camau cywir i wella canlyniadau iechyd pobl, a galluogi pobl sy'n ei chael hi'n anodd ymdopi mewn byd niwronodweddiadol i ddeall eu hunain, eu hamgylchedd a'u dyfodol yn well.

*Rydym yn ymrwymedig i ddod â'r bobl gywir ynghyd i chwalu rhwystrau rhag mynediad cymunedol a defnyddio ein hadnoddau'n effeithiol i ddarparu'r cymorth y mae ei angen ar bobl.* *Bydd y cydweithio rhwng ein gweithwyr proffesiynol ein hunain, a'r rhai o wahanol sectorau, rhwydweithiau cymorth a gwasanaethau cymunedol, yn canolbwyntio ar wella bywydau unigolion a'u teuluoedd.* *Bwriedir i'n strategaeth gynnig ffocws i'n partneriaid ledled Castell-nedd Port Talbot er mwyn cydweithio i wneud y newidiadau y mae angen i ni eu gweld.*

# Y cyd-destun cenedlaethol

Ymhlith y sbardunau polisi allweddol yng Nghymru mae Deddf Gwasanaethau Cymdeithasol a Llesiant (Cymru) 2014.

Yn 2023, gwelwyd newid cyfunol ar draws sectorau proffesiynol i ddefnyddio term mwy cynhwysol, sef ‘niwrowahaniaeth’, yn hytrach nag ‘awtistiaeth’ yn unig. Mae llawer o'r cyhoeddusrwydd, ymgyrchoedd codi ymwybyddiaeth, gwaith ymchwil a data yn seiliedig ar awtistiaeth.

Ym mis Mawrth 2023, cyhoeddodd Comisiynydd Plant Cymru y ddogfen ‘Dull Dim Drws Anghywir i Niwroamrywiaeth: Llyfr o Brofiadau’, sy'n tynnu sylw at yr angen i wasanaethau gydweithio â'i gilydd er mwyn sicrhau y bydd plant, pobl ifanc a theuluoedd yn cael y cymorth cywir, ar yr adeg gywir, ac na fyddant yn cwympo drwy fylchau mewn gwasanaethau.

Yn 2022, cyhoeddodd Llywodraeth Cymru “Adolygiad o Wasanaethau Niwroddatblygiadol”[[2]](#footnote-2).

Nododd yr adolygiad fod angen y canlynol:

* Dull systemau cyfan sy'n canolbwyntio ar godi ymwybyddiaeth a gwella dealltwriaeth o niwroamrywiaeth, atgyfnerthu mynediad at gymorth a chefnogaeth gynnar, mynd ati i gynnwys amrywiaeth o sectorau (gan gynnwys iechyd, addysg, gofal cymdeithasol a'r trydydd sector), a dull gydol oes o ymdrin ag awtistiaeth, sy'n cynnwys plant, pobl ifanc ac oedolion
* Buddsoddi mewn gwasanaethau, eu hailstrwythuro ac annog gwell cydweithio rhyngddynt, er mwyn mynd i'r afael â bylchau rhwng y galw a'r capasiti (gan gynnwys bylchau yn y ffordd y caiff gwasanaethau eu darparu), darparu cynnig cymorth cenedlaethol, a sicrhau dull sy'n canolbwyntio'n fwy ar yr unigolyn er mwyn ymdrin yn well â chymhlethdod, gwahaniaeth ac amrywiaeth
* Ffocws ar fesurau yn y tymor byr i'r tymor canolig er mwyn gwella profiadau a chanlyniadau a lleihau'r pwysau ar wasanaethau niwroddatblygiadol sydd eisoes yn bodoli; ac ystyried datblygu modelau gwasanaeth newydd yn y tymor hwy
* Atgyfnerthu trefniadau monitro a gwerthuso, gan ganolbwyntio ar yr hyn sy'n bwysig i ddefnyddwyr gwasanaethau, er mwyn llywio penderfyniadau ynglŷn â datblygu gwasanaethau, a sicrhau tryloywder ac atebolrwydd i randdeiliaid

Hefyd, daeth y Cod Ymarfer Awtistiaeth i rym yng Nghymru ym mis Medi 2021. Mae'r Cod yn cynnwys pedwar amcan cyffredinol (pedair set o drefniadau), sydd eisoes yn cael eu cyflawni yn CNPT:

1. Asesu a diagnosis ar gyfer awtistiaeth
2. Cael gafael ar wasanaethau iechyd a gofal cymdeithasol
3. Codi ymwybyddiaeth o awtistiaeth a darparu hyfforddiant ar awtistiaeth (a chyflyrau niwroddatblygiadol ehangach)
4. Cynllunio a monitro gwasanaethau ac ymgysylltu â rhanddeiliaid

# Y cyd-destun lleol

Yng Nghastell-nedd Port Talbot, mae gennym Brif Swyddog Awtistiaeth a Niwroamrywiaeth sy'n cyflawni rôl ymgynghorol ym mhob rhan o'r Gwasanaethau Oedolion a Phlant ac sy'n gweithredu fel unigolyn cyswllt ar gyfer pobl â chyflyrau niwrowahanol a phwynt cyswllt allweddol rhwng gwasanaethau partner ar lefel genedlaethol a lleol. Caiff manylion cyswllt Pwynt Cyswllt Unigol (PCU) CNPT a'r Prif Swyddog Awtistiaeth a Niwroamrywiaeth eu hysbysebu drwy amrywiaeth o fforymau, gan alluogi unigolion neu sefydliadau nad oeddent yn hysbys i wasanaethau statudol o'r blaen gysylltu a chael eu cynghori, eu cefnogi a'u cyfeirio at yr unigolyn neu'r sefydliad cywir.

Ceir partneriaeth waith gadarn rhwng yr awdurdod lleol a Bwrdd Iechyd Prifysgol Bae Abertawe. Mae Grŵp Llywio Awtistiaeth a Niwroamrywiaeth CNPT (Grŵp Llywio Anhwylderau'r Sbectrwm Awtistig gynt) yn cynnwys cynrychiolwyr o'r Gwasanaethau Cymdeithasol, byd addysg (athrawon ymgynghorol arbenigol a sefydliadau addysg bellach), y bwrdd iechyd lleol, Awtistiaeth Cymru, y sectorau gwirfoddol a phreifat, a rhieni a gofalwyr unigolion awtistig a niwrowahanol. Mae'r grŵp yn ymgysylltu â rhanddeiliaid bob mis, gan rannu gwybodaeth am ddigwyddiadau a gweithgareddau cenedlaethol, rhanbarthol a lleol sy'n gysylltiedig ag awtistiaeth a niwrowahaniaeth yn ehangach.

Niwrowahaniaeth yn ein poblogaeth

Mae'r ystadegau sydd ar gael ar hyn o bryd yn seiliedig ar ddata'r Cyfrifiad sy'n ymwneud ag awtistiaeth yn bennaf. Amcangyfrifir bod ***gan awtistiaeth gyffredinrwydd o tua 1% yn y boblogaeth*** (er bod rhai astudiaethau'n awgrymu bod y nifer hwn yn fwy, yn enwedig o ystyried niwrowahaniaeth yn ehangach).

Cofnodir mai poblogaeth Cymru yw 3,100,000 (Cyfrifiad 2021 SYG). Mae hyn yn golygu bod tua ***31,000 o unigolion awtistig yng Nghymru***.

Cofnodir mai poblogaeth Castell-nedd Port Talbot yw 142,300 (Cyfrifiad 2021 SYG). ***Amcangyfrifir mai poblogaeth awtistig CNPT yw 1,423.***

O ystyried yr amcangyfrif bod un o bob saith o bobl yn niwrowahanol, yna ***amcangyfrifir bod poblogaeth niwrowahanol CNPT yn fwy nag 20,000.***

Mae'r data rhanbarthol a lleol sydd ar gael yn dangos, er ein bod yn deall bod poblogaeth CNPT wedi cynyddu 1.8% dros y 10 mlynedd diwethaf neu fwy, fod nifer yr atgyfeiriadau awtistiaeth ar gyfer oedolion (18+ oed) wedi **cynyddu 125%** ers pandemig COVID-19, **o 400 y flwyddyn yn 2020 i 900 y flwyddyn yn 2023 ledled Ardal Bae'r Gorllewin**.

Ystyriaethau rhanbarthol

Mae dadansoddiadau ar lefel ranbarthol yng Ngorllewin Morgannwg (Castell-nedd Port Talbot ac Abertawe) wedi tynnu sylw at nifer o faterion allweddol sy'n ymwneud â'r galw am wasanaethau ar gyfer pobl awtistig a'r cyflenwad o'r gwasanaethau hynny, ond mae'r canfyddiadau'n berthnasol i'r amrywiaeth ehangach o gyflyrau niwrowahanol:

* Argaeledd gwasanaethau ymyrryd a fyddai'n galluogi pobl awtistig yn eu bywydau beunyddiol
* Mynediad at wasanaethau iechyd meddwl a llesiant
* Cyfraddau cyflogaeth a galwedigaeth isel
* Effaith COVID-19
* Cymhlethdod y broses o dyfu'n oedolyn
* Niferoedd mawr o oedolion sydd ag awtistiaeth yn benodol ac sy'n dal i dderbyn gofal gartref gan eu gofalwyr hŷn
* Yr argyfwng costau byw.

Y bwlch mwyaf sylweddol a welwyd yn y gwaith ymchwil oedd data annigonol ynghylch yr holl wasanaethau ar gyfer awtistiaeth a niwrowahaniaeth yn ehangach. Mae hyn yn golygu na allwn ganfod y bylchau na'r galw am wahanol wasanaethau yn glir ar hyn o bryd.

Fodd bynnag, mae'r ffynonellau data cyfyngedig a gafodd eu cynnwys yn dangos bod nifer y plant ac oedolion sy'n awtistig neu'n ceisio cael diagnosis yn cynyddu, ac mae'r data'n awgrymu y bydd yn parhau i gynyddu.

Ym mis Chwefror 2021, cwblhaodd Bwrdd Partneriaeth Gorllewin Morgannwg Asesiad o Anghenion y Boblogaeth, sy'n cynnwys pennod ar awtistiaeth.

**I weld y bennod ar awtistiaeth yn llawn, cliciwch** [**yma**](https://www.westglamorgan.org.uk/cy/asesiad-o-anghenion-poblogaeth-gorllewin-morgannwg-2022-2027/awtistiaeth/).

<https://www.westglamorgan.org.uk/wp-content/uploads/2023/07/West-Glamorgan-PNA-2022-27-Autism.pdf>

Data gan Wasanaeth Awtistiaeth Integredig Bae'r Gorllewin yw'r canlynol.

Fel y mae'r graff yn ei ddangos, mae nifer yr oedolion sy'n ceisio cael diagnosis wedi cynyddu'n syfrdanol, ond nid yw'r gallu i gwblhau asesiadau wedi gallu ymateb i'r cynnydd ers pandemig COVID-19.

Mae gwasgariad y niferoedd sy'n ceisio cael diagnosis o awtistiaeth ledled Ardal Bae'r Gorllewin yn dangos bod CNPT yn cyfrif am tua 25% o'r atgyfeiriadau = **330**

Mae'r wybodaeth hon yn benodol i CNPT ac yn dangos yn glir mai oedolion rhwng 25 a 40 oed yw'r grŵp demograffig sy'n cyfrif am fwy na 45% o'r atgyfeiriadau.



Ar hyn o bryd, y rhaniad rhwng y rhywiau yw bod 65% yn fenywod a 35% yn wrywod.



Daeth y wybodaeth ganlynol o Ddatganiad Data Anghenion Addysgol Arbennig ac Anabledd (AAAA) 2023, a'r Cyfrifiad Ysgolion Blynyddol ar Lefel Disgyblion (CYBLD).

**Anghenion dysgu ychwanegol neu anghenion addysgol arbennig y rhoddwyd gwybod amdanynt, yn ôl awdurdod lleol a'r math o angen (ADY/AAA).**

Sawl gwaith y rhoddwyd gwybod am bob math o AAA, e.e. os rhoddir gwybod am y mathau ‘Dyslecsia’ a ‘Dyspracsia’ ar gyfer disgybl, caiff y disgybl ei gyfrif ddwywaith, sef un waith ar gyfer y naill fath a'r llall. Felly, bydd nifer y mathau y rhoddwyd gwybod amdanynt yn fwy na nifer y disgyblion sydd ag ADY neu AAA.

Mae'r croestoriad hwn o ddata yn ymwneud â'r cyflyrau niwrowahanol yn benodol, yn hytrach na'r anableddau dysgu ehangach, anableddau corfforol ac amhariadau ar y synhwyrau.

Anhwylderau'r Sbectrwm Awtistig, neu Awtistiaeth yn ehangach, sydd yn yr ail safle, ar ôl Anawsterau Iaith, Lleferydd a Chyfathrebu. Dyma'r cyflyrau sy'n cyd-ddigwydd amlaf o fewn niwrowahaniaeth.

Cynllunio ar gyfer ein poblogaeth niwrowahanol

O ran cynllunio, mae angen ystyried y canlynol:

* Sicrhau dealltwriaeth gyffredin a chysondeb rhwng y partneriaid o ran y ffordd y caiff y data eu cofnodi, eu rhannu a'u dadansoddi
* Dadansoddi'n barhaus er mwyn cynllunio ar gyfer anghenion y boblogaeth sy'n byw yn y rhanbarth
* Ymgysylltu ag unigolion niwrowahanol, eu teuluoedd a'u gofalwyr er mwyn llywio datblygiadau ar gyfer gwasanaethau niwrowahanol yn y dyfodol
* Rhannu gwybodaeth yn well rhwng sefydliadau partner a phobl, yn enwedig o ran y gwasanaethau sydd ar gael ledled y rhanbarth
* Grymuso pobl er mwyn sicrhau cydweithio effeithiol ac ystyrlon a'r angen i ddatblygu’r gallu i bobl gyfrannu at newid cymdeithasol yn y gwasanaethau a ddarperir iddynt
* Mae angen parhau i wneud rhagor o waith cynllunio mewn perthynas â gofynion Deddf Anghenion Dysgu Ychwanegol a’r Tribiwnlys Addysg (Cymru) 2018 er mwyn cefnogi gwasanaeth addysg cwbl gynhwysol
* Ar ben hynny, mae angen rhagor o waith cynllunio ac ystyriaethau myfyriol mewn perthynas â Chod Ymarfer Cymru ar Gyflenwi Gwasanaethau Awtistiaeth.

Codi ymwybyddiaeth, addysg a hyfforddiant.

Bydd yn ofynnol i holl staff y Gwasanaethau Cymdeithasol gwblhau'r modiwlau hyfforddi ‘Deall Awtistiaeth’ newydd a grëwyd ar y cyd ag Awtistiaeth Cymru. Gall yr egwyddorion sydd yn yr hyfforddiant hwn gael eu dilyn mewn perthynas â'r cyflyrau niwrowahanol ehangach y cyfeiriwyd atynt yn gynharach yn y strategaeth hon.

Hyfforddiant gorfodol i bob aelod o staff ynghylch Deall Awtistiaeth, Cyfathrebu'n Effeithiol a Deall Asesiadau. Mae'r modiwlau hyn ar gael am ddim i'r cyhoedd er mwyn iddynt wella eu dealltwriaeth eu hunain o niwrowahaniaeth, ac awtistiaeth yn benodol.

Bydd cyfraniad cymunedol y Grŵp Llywio Awtistiaeth a Niwroamrywiaeth yn parhau, gan weithio ar godi ymwybyddiaeth ledled CNPT a gweithredu fel canolbwynt ar gyfer gwybodaeth, digwyddiadau, datblygiadau a gwaith ymchwil. Bydd y Grŵp Llywio yn gweithredu drwy gysylltu datblygiadau cenedlaethol â digwyddiadau cymunedol, a hefyd yn llywio gwaith cynllunio ar gyfer y presennol a'r dyfodol ar lefelau lleol, rhanbarthol a chenedlaethol.

# Y Prif Swyddog Awtistiaeth a Niwroamrywiaeth

Mae Prif Swyddog Awtistiaeth a Niwroamrywiaeth CNPT yn rhoi gwybodaeth a chyngor i bob rhan o'r Gwasanaethau Oedolion a Phlant. Mae hefyd yn cadeirio'r Grŵp Llywio, yn rheoli rhwydwaith y Cyngor o randdeiliaid, ac yn cynnig cyswllt rhwng lefelau cenedlaethol, rhanbarthol, lleol a chymunedol. Pwyntiau cyswllt o fewn timau'r Gwasanaethau Cymdeithasol yw'r Hyrwyddwyr Awtistiaeth, ac maent hefyd yn codi ymwybyddiaeth ac yn gwella dealltwriaeth staff o fewn gwasanaethau ‘drws ffrynt’ fel Pwynt Cyswllt Unigol (PCU).

Mae gwasanaeth ymgynghori ar niwroamrywiaeth ar gael i weithwyr proffesiynol yn y Gwasanaethau Cymdeithasol, yn ogystal â gwybodaeth ac arweiniad ar awtistiaeth a niwroamrywiaeth yn ehangach i oedolion, plant a theuluoedd, a chyrff cyhoeddus a busnesau ehangach. Mae cysylltiadau'r Grŵp Llywio â gwasanaethau addysg a'r GIG yn sicrhau cywirdeb a chysondeb y wybodaeth a gaiff ei rhannu.

Mae'r hyfforddiant Deall Awtistiaeth newydd ar gael yma: <https://autismwales.org/cy/adnoddau/dysgu-electronig/>

Mae gwybodaeth ychwanegol am awtistiaeth i unigolion, teuluoedd, gwasanaethau addysg a chymunedol i'w gweld yma – <https://autismwales.org/cy/>

Diogelwch cymunedol

Nid yw unigolion niwrowahanol yn fwy tebygol o gyflawni gweithredoedd troseddol nag unrhyw unigolion niwronodweddiadol eraill. Fodd bynnag, mae'n bosibl y byddant yn wynebu mwy o risg o gael eu paratoi neu eu recriwtio i ymuno â gweithgareddau troseddol neu systemau cred eithafol a allai fod yn beryglus iddyn nhw ac i eraill.

Dyma rai enghreifftiau o'r ffyrdd y gallai risg o'r fath godi:

* Ei chael hi'n anodd deall safbwynt rhywun arall, ac felly beidio â chwestiynu pobl sy'n ymddangos yn gyfeillgar (ac sydd â safbwyntiau radical)
* Obsesiynau â phynciau penodol (y gellid camfanteisio arnynt)
* Meddwl mewn ffordd ‘ddu a gwyn’
* Posibilrwydd o ynysigrwydd cymdeithasol a diniweidrwydd
* Teimlo'n gyfforddus yn byw mewn byd ar-lein
* Anawsterau dysgu
* Diffyg hunan-barch

Byddwn yn mynd ati i gefnogi unigolion a theuluoedd sy'n cael eu troseddoli neu eu radicaleiddio, neu sydd mewn perygl o hynny. Byddwn yn gweithio gyda gwasanaethau arbenigol er mwyn sicrhau y caiff unigolion agored i niwed eu deall, eu hamddiffyn, eu haddysgu a'u cefnogi.

Atal ac ymyrryd yn gynnar:

Mae CNPT yn dilyn polisi ‘dim drws anghywir’ lle y caiff arweiniad ei roi i unigolion, gofalwyr teuluol a gwasanaethau cymorth. Mae gweithgareddau atal ac ymyrryd yn gynnar yn cefnogi ymholiadau cychwynnol ar lefel PCU a thrwy'r amrywiol dimau cymunedol. Bydd PCUau a'r timau atal ac ymyrryd yn gynnar yn rhoi gwybodaeth, cyngor a chymorth er mwyn sicrhau y bydd oedolion a phlant yn cael arweiniad priodol ar gymorth a gwasanaethau.

Paratoi ar gyfer bod yn oedolyn

Byddwn yn gweithio gyda'n partneriaid, ein timau gweithredol a phobl â phrofiad bywyd i gomisiynu gwasanaethau sy'n cynnig gwell cymorth i oedolion ifanc gan gynnwys gwybodaeth, cyngor ac arweiniad o safon uchel ar bwyntiau pontio allweddol, a chymorth addysgol a galwedigaethol i bobl ifanc niwrowahanol.

Llwybr pontio

Mae protocol pontio wedi cael ei ddatblygu ar y cyd rhwng timau clinigol er mwyn creu llwybrau diagnostig ar gyfer plant ac oedolion. Bydd plentyn sydd ar y rhestr aros am asesiad awtistiaeth gan y Tîm Anhwylderau Niwroddatblygiadol ar hyn o bryd ac sydd bron yn 18 oed yn cael ei drosglwyddo i'r Gwasanaeth Awtistiaeth Integredig er mwyn parhau ar ei daith. Ni fydd angen ailatgyfeirio'r plentyn o un gwasanaeth i'r llall pan fydd yn cyrraedd 18 oed.

Cymorth cyflogaeth

Byddwn yn comisiynu gwasanaethau sy'n cau'r bwlch cyflogaeth ar gyfer pobl awtistig a niwrowahanol yn CNPT drwy roi cymorth iddynt ddod o hyd i waith ac aros mewn gwaith. Byddwn hefyd yn helpu cyflogwyr lleol i fagu hyder o ran cyflogi a chefnogi pobl awtistig a niwrowahanol, a chydnabod eu sgiliau fel ased i'w sefydliadau.

Anghydraddoldebau iechyd

Byddwn yn cydweithio â'n partneriaid iechyd ym mhob rhan o'r system iechyd a gofal a phobl â phrofiad bywyd er mwyn lleihau anghydraddoldebau iechyd a sicrhau y gall pobl sydd â chyflyrau'r sbectrwm awtistig a niwroamrywiaeth gael gofal iechyd da pan fydd angen.

#

# **Gweledigaeth**

***Ymwybyddiaeth, Dealltwriaeth, Derbyn, Cydraddoldeb a Chynhwysiant.***

Ein gweledigaeth yw trawsnewid bywydau pobl niwrowahanol yng Nghastell-nedd Port Talbot, a gwneud CNPT yn awdurdod cynhwysol o ran niwrowahaniaeth. Byddwn yn gwneud hyn er mwyn eu galluogi i fyw'r bywydau yr hoffent eu byw, cyflawni eu nodau personol, teimlo eu bod yn cael eu gwerthfawrogi, a gwybod bod eu lleisiau'n cael eu clywed.

Beth wnawn ni?

Nodau ac amcanion

* *Gwella ein dealltwriaeth o niwrowahaniaeth*

Byddwn yn ymateb i argymhellion allweddol y Cod Ymarfer Awtistiaeth ac yn cydweithio â phobl â phrofiad bywyd i wrando ar lais y bobl er mwyn diwallu eu hanghenion niwrowahanol.

* *Gwella mynediad at y gwasanaethau a'r cymorth y mae eu hangen ar bobl niwrowahanol*

Darparu gwasanaeth ‘a arweinir gan anghenion’, lle y bydd anghenion penodol yr unigolyn yn penderfynu'n briodol pa gymorth y bydd yn ei gael. Mae hyn yn cyd-fynd â'r dull ‘dim drws anghywir’ ar gyfer pobl sy'n ceisio cymorth gan y Gwasanaethau Cymdeithasol. Byddwn yn adolygu gwasanaethau arbenigol yn barhaus mewn ymateb i anghenion niwrowahanol ledled y sir, gan alluogi unigolion a theuluoedd i fyw a gweithredu'n annibynnol yn eu cymunedau.

* *Helpu i ddatblygu cynllun hyfforddi ar gyfer y gweithlu*

Hyfforddiant i bob aelod o staff ym mhob rhan o'r gwasanaeth, gan godi ymwybyddiaeth a gwella dealltwriaeth o niwrowahaniaeth. Gallwn uwchsgilio ein gweithlu cyfan er mwyn meithrin gwell dealltwriaeth o anghenion pobl â niwrowahaniaeth a chyflyrau'r sbectrwm awtistig, a diwallu'r anghenion hynny. Caiff hyn ei gyflawni drwy ddefnyddio'r modiwlau a ddatblygwyd ar y cyd â Niwrowahaniaeth Cymru (Awtistiaeth Cymru) yn bennaf.

* *Cefnogi mynediad at wasanaethau cymunedol a'r gymuned yn ei chyfanrwydd*

Sicrhau y caiff grwpiau eu sefydlu ar lefelau cymunedol er mwyn hwyluso rhyngweithio cymdeithasol, a rhoi gwybodaeth i bobl niwrowahanol a'u cyfeirio at gyfleoedd gwaith neu wirfoddoli. Cymorth ychwanegol ar gyfer gweithio gyda grwpiau sefydledig i groesawu pobl niwrowahanol a'u hannog i bontio'n llwyddiannus i mewn i'r gymuned.

Rydym wedi nodi meysydd allweddol blaenoriaethol sydd wedi datblygu o Grŵp Llywio Awtistiaeth a Niwroamrywiaeth CNPT a thrwy ymgysylltu ag unigolion niwrowahanol, eu teuluoedd, a gwasanaethau partner, sef:

* Cynhwysiant ac Ymwybyddiaeth Gymunedol
* Hyfforddiant ac Addysg
* Cymorth i Rieni/Gofalwyr
* Rhaglenni Pontio
* Cymorth ar gyfer Llwybrau Diagnostig

Gellir darllen y Cynllun Strategol hwn ar gyfer Niwrowahaniaeth ar y cyd â'r dogfennau canlynol

* Cynllun Strategol Gofal Cymdeithasol Plant a Phobl Ifanc 2023-26

‘*Rhoi gwerth ar ddyfodol ein plant’*

* Strategaeth Gofal Cymdeithasol i Oedolion 2023-26

*‘Byw'r bywyd yr hoffech ei fyw’*

* Asesiad o Anghenion y Boblogaeth 2022-2027 – *Awtistiaeth*

Partneriaeth Ranbarthol Gorllewin Morgannwg

* Cynllun Strategol Tai a Digartrefedd 2023-2026

*‘Lle i'w alw'n gartref’*

Maes Blaenoriaeth 4 – *Helpu Pobl ag Anghenion Gofal Cymdeithasol i Fyw'n Dda yn eu Cymunedau*

# Rhestr termau

**Awtistiaeth –** Anabledd datblygiadol gydol oes sy'n effeithio ar y ffordd y mae pobl yn cyfathrebu ac yn rhyngweithio â'r byd. Mae mwy nag un o bob 100 o bobl ar y sbectrwm awtistiaeth ac mae tua 700,000 o oedolion a phlant awtistig yn y DU.

**Anhwylder Diffyg Canolbwyntio (ADD) –** Un o'r anhwylderau niwroddatblygiadol mwyaf cyffredin yn ystod plentyndod. Fel arfer, rhoddir diagnosis ohono yn ystod plentyndod a bydd yn aml yn parhau pan fydd yr unigolyn yn oedolyn. Gall plant sydd ag ADD ei chael hi'n anodd talu sylw neu reoli ymddygiad byrbwyll (mae'n bosibl y byddant yn gweithredu heb ystyried beth fydd y canlyniad), neu mae'n bosibl y byddant yn orfywiog.

**Anhwylder Diffyg Canolbwyntio a Gorfywiogrwydd (ADHD) –** Cyflwr sy'n effeithio ar ymddygiad pobl. Gall pobl ag ADHD ymddangos yn aflonydd, mae'n bosibl y byddant yn ei chael hi'n anodd canolbwyntio, a gallant weithredu'n fyrbwyll.

**Dyslecsia –** Anhawster dysgu cyffredin sy'n achosi problemau wrth ddarllen, ysgrifennu a sillafu yn bennaf. Mae'n anhawster dysgu penodol, sy'n golygu ei fod yn amharu ar rai galluoedd penodol a ddefnyddir wrth ddysgu, fel darllen ac ysgrifennu. Amcangyfrifir bod gan hyd at un o bob 10 o bobl yn y DU ryw fath o ddyslecsia.

**Dyspracsia** – Caiff ei alw hefyd yn Anhwylder Cydsymud Datblygiadol (DCD), ac mae'n gyflwr sy'n effeithio ar gydsymud corfforol. Mae'n peri i blentyn gyflawni gweithgareddau beunyddiol yn llai llwyddiannus na'r disgwyl ar gyfer ei oedran, a symud mewn ffordd sy'n ymddangos yn drwsgl.

**Anhwylder Sbectrwm Alcohol y Ffetws (FASD) –** Os byddwch yn yfed yn ystod beichiogrwydd, byddwch yn peri risg o niwed i'ch babi. Weithiau, gall hyn arwain at broblemau meddyliol a chorfforol i'r babi, sef Anhwylder Sbectrwm Alcohol y Ffetws (FASD).

**Niwrowahaniaeth / Niwrowahanol / Niwroamrywiaeth / Niwroamrywiol** – Y farn glinigol bod pobl yn profi'r byd o'u cwmpas ac yn rhyngweithio ag ef mewn llawer o wahanol ffyrdd; nid oes un ffordd “gywir” o feddwl, dysgu, nac ymddwyn, ac ni chaiff gwahaniaethau eu trin fel diffygion.

**Anhwylder Obsesiynol Cymhellol (OCD) –** Cyflwr iechyd meddwl sy'n golygu y bydd gan berson feddyliau obsesiynol ac ymddygiadau cymhellol. Gall OCD effeithio ar ddynion, menywod a phlant. Gall pobl ddechrau dangos symptomau mor ifanc â 6 oed, ond bydd fel arfer yn dechrau tuag adeg y glasoed ac yn fuan ar ôl tyfu'n oedolyn.

**Anawsterau Iaith, Lleferydd a Chyfathrebu** – Sbectrwm eang sy'n cynnwys problemau corfforol sy'n effeithio ar y gallu i siarad yn glir, anawsterau wrth geisio deall iaith lafar ac anawsterau mewn perthynas â'r agweddau cymdeithasol ar gyfathrebu a rhyngweithio.

**Rhanddeiliaid** – Pobl sydd â budd neu ‘ran’ mewn prosiect, sefydliad neu fusnes. Gall rhanddeiliad fod yn unigolyn, yn grŵp neu'n sefydliad arall.

**Syndrom Tourette –** Cyflwr sy'n peri i unigolyn wneud synau a symudiadau anwirfoddol o'r enw ticiau. Bydd fel arfer yn dechrau yn ystod plentyndod, ond bydd y ticiau a'r symptomau eraill fel arfer yn gwella ar ôl nifer o flynyddoedd, ac weithiau byddant yn diflannu'n llwyr. Nid oes ffordd o wella syndrom Tourette, ond gall triniaeth helpu i reoli'r symptomau.

**Ticiau –** Symudiadau cyflym ac ailadroddus yn y cyhyrau sy'n arwain at ysgytwadau corfforol neu synau sydyn y mae'n anodd eu rheoli. Maent yn weddol gyffredin yn ystod plentyndod a byddant fel arfer yn ymddangos pan fydd yr oedolyn tua 5 oed. Yn achlysurol iawn, gallant ddechrau ar ôl i'r unigolyn dyfu'n oedolyn. Nid yw ticiau'n ddifrifol fel arfer, a byddant yn aml yn gwella dros amser, ond gallant beri rhwystredigaeth ac amharu ar weithgareddau beunyddiol.

# Cymorth pellach

Gallwch hefyd gysylltu â'r sefydliadau canlynol i gael cymorth pellach ar gyfer niwrowahaniaeth:

**Mynediad i Waith** – Rhaglen cymorth cyflogaeth a ariennir yn gyhoeddus sy'n ceisio helpu mwy o bobl anabl i ddechrau gweithio neu aros mewn gwaith.

Cyflyrau niwrowahanol ychwanegol – Mae [Cymdeithas Dyslecsia Prydain](https://www.bdadyslexia.org.uk/) yn ymrwymedig i godi ymwybyddiaeth a gwella dealltwriaeth o gyflyrau niwrowahanol drwy gynnig amrywiaeth eang o wybodaeth i helpu teuluoedd, gweithwyr proffesiynol ac unigolion niwrowahanol

Awtistiaeth – Elusen yn y DU sy'n rhoi gwybodaeth, arweiniad a chymorth i bobl ag awtistiaeth yw'r [Gymdeithas Genedlaethol Awtistiaeth](https://www.autism.org.uk/?gclid=EAIaIQobChMImLLCq-ew_gIVGr_tCh3wugOBEAAYASAAEgLxfvD_BwE).

**Awtistiaeth Cymru**  [https://autismwales.org/cy/](https://autismwales.org/en/) – Mae'n rhoi cymorth, gwybodaeth a hyfforddiant ar awtistiaeth a chyflyrau cysylltiedig. Mae Awtistiaeth Cymru bellach yn un o is-gyrff Niwrowahaniaeth Cymru.

[Mae'r Gymdeithas Dyslecsia](https://www.dyslexia.uk.net) yn helpu i godi ymwybyddiaeth ac mae'n rhoi cymorth a chyngor.

[Dyscalcwlia](https://www.dyslexia.uk.net/specific-learning-difficulties/dyscalculia/the-signs-of-dyscalculia/) – Yn ogystal â dyslecsia, mae [Dyslexia Action UK](https://dyslexiaaction.org.uk/) hefyd yn rhoi cymorth a gwybodaeth er mwyn helpu i chwalu rhwystrau sy'n wynebu unigolion â dyscalcwlia.

**Dyspracsia –** Elusen ledled y DU sy'n cefnogi ac yn helpu unigolion â dyspracsia ac sy'n cynnig amrywiaeth o adnoddau er mwyn iddynt helpu eu hunain yw'r [Sefydliad Dyspracsia](https://dyspraxiafoundation.org.uk/).

**Dewis Cymru –** [https://www.dewis.cymru](https://www.dewis.wales/) – Hyb gwybodaeth a chyngor ar lesiant unigol. Gellir defnyddio'r peiriant chwilio i ddod o hyd i wybodaeth am weithgareddau mewn ardaloedd lleol a ledled Cymru gyfan.

**Canolfan Awtistiaeth Castell-nedd Port Talbot –** Grŵp cymorth cymunedol i unrhyw un 16 oed a throsodd sy'n ystyried ei hun yn awtistig. Mae ymgynghoriad yn dal i fynd rhagddo er mwyn penderfynu beth fydd cwmpas y cymorth a'r gweithgareddau a fydd ar gael. Y meysydd sy'n cael eu hystyried yw – annibyniaeth, cymdeithasoli, cwnsela, grwpiau diddordeb arbennig, cymorth addysgol, cynhwysiant cymunedol.

**Tîm Anhwylderau Niwroddatblygiadol –** Gwasanaethau diagnostig gan y GIG ar gyfer plant a phobl ifanc rhwng 4 a 18 oed, yn Ysbyty Baglan. Sefydliadau addysg sy'n gwneud atgyfeiriadau yn bennaf, ond gall gweithwyr proffesiynol eraill wneud atgyfeiriadau hefyd (Gwasanaethau Cymdeithasol, meddygfeydd). Gellir cael cyngor ac arweiniad pellach gan y tîm drwy ffonio ei linell gymorth, sydd ar agor ar ddydd Gwener – (01639) 862459.

**Gwasanaeth Awtistiaeth Integredig Bae'r Gorllewin** – Gwasanaethau diagnostig a chymorth i bobl ifanc ac oedolion ledled y rhanbarth. Bydd oedolion, rhieni, gofalwyr a gweithwyr proffesiynol yn gallu atgyfeirio unigolion at y Gwasanaeth Awtistiaeth Integredig.

Mae'r Gwasanaeth yn rhoi cymorth uniongyrchol i oedolion awtistig, ynghyd ag ymgyngoriadau ar gyfer gweithwyr proffesiynol sy'n gweithio gydag oedolion a phlant awtistig.

Gwasanaeth Awtistiaeth Integredig, Ysbyty Tonna, Tonna, Castell-nedd, SA11 3LX

E-bost: SBU.WBIAS@wales.nhs.uk

Ffôn: 01639 862 936  Mae gwasanaeth peiriant ateb ar gael.

1. [Neurodiversity (local.gov.uk)](https://www.local.gov.uk/sites/default/files/documents/Neurodiversity%20Slides%20200920.pdf) [↑](#footnote-ref-1)
2. [Adolygiad o Wasanaethau Niwroddatblygiadol | LLYW.CYMRU](https://www.llyw.cymru/adolygiad-o-wasanaethau-niwroddatblygiadol?_gl=1*1f2m4o1*_ga*MTk2NjQ0NzY5LjE3MDg2MTk4MDA.*_ga_L1471V4N02*MTcxNzQyNTAzNi4xMi4wLjE3MTc0MjUwMzYuMC4wLjA.) [↑](#footnote-ref-2)